**SAJTÓKÖZLEMÉNY**

**Szigliget Várudvar: nemzetközi filmfesztivállal indul az idei szezon**

Budapest, 2025. március 19. **- Május 1-én a 35. Mediawave Fesztivállal indítja útjára a 2025-ös tavaszi-nyári évadot a Szigliget Várudvar. A nemzetközi filmfesztivál mellett több újdonsággal is készül a különleges kulturális és gasztronómiai központ. A már megszokott koncertek és színházi előadások mellett idén, a nyári időszakban minden hétvégén gyermekelőadások várják a legkisebbeket valamint több neves musicalnek is otthont ad a közel 1000 fő befogadására alkalmas nézőtér.**

Új lendület, új programok, új helyszínek és továbbra is felejthetetlen kulturális és gasztronómiai élmények várják a 2025-ös tavaszi és nyári szezonban a Szigliget Várudvar vendégeit. A Balaton felett magasodó kulturális tér, az elmúlt hónapokban látszólag a háttérbe vonult, a kulisszák mögött azonban folyamatosan dolgozott azon, hogy idén újult erővel, friss koncepciókkal és új helyszínekkel térjen vissza, hogy ismét a kultúra és a művészetek otthonaként szolgálhassa az ide látogatókat és a környéken élőket.

Idén május 1. és 4. között a Szigliget Várudvar ad otthont a 35. Mediawave Nemzetközi Film és Zenei Együttlétnek. Az egyedi atmoszférájú fesztiváltér először lesz nemzetközi filmfesztivál helyszíne, a 4 napos eseményre új színpadok és közösségi terek is épülnek.A 70 beválogatott nemzetközi film mellett jazz-, világzenei-, etno- és folk koncertek, lemezlovasok, táncház, újcirkusz, fotókiállítás, irodalmi beszélgetések, fényfestés, családi programok várják az érdeklődőket.

“Szigliget és a Szigligeti Alkotóház öröksége erőt és esélyt ad arra, hogy ismét felpezsdítsük a kulturális életet a Balaton északi partjának egy meghatározó és páratlan településén. Ugyanakkor felelősséggel is jár, hogy az örökséghez méltó programokkal várjuk az idelátogatókat. Nagyon büszkék vagyunk rá, hogy egy tradícionális, nemzetközi filmfesztivál a Szigliget Várudvart választotta új helyszínéül. Ugyanakkor célunk, hogy minden korosztály számára izgalmas és minőségi programot tudjunk kínálni. Ezért júliusban és augusztusban minden hétvégén gyermekelőadásokat szervezünk, a megszokott magas színvonalú színházi előadások és koncertek mellett pedig idén több neves musical előadással bővítjük a repertoárt. Nagyon örülünk, hogy két héten keresztül ismét vendégszerepel nálunk a Centrál Színház társulata, második alkalommal érkezik hozzánk Miklósa Erika és a Magyar Tavak Fesztiválja, de látható lesz az Edda Musical, a Dzsungel könyve és Thúróczy Szabolcs önálló estje is” - mondta el Stefler Márton, a Szigliget Várudvar menedzsere.

A Várudvar a programok gazdagsága mellett kiemelt figyelmet fordít a gasztronómiai kínálatra és olyan pop up standok jelennek meg mint a Costes vagy a Pura Vida étterem. A cél nem kevesebb, hogy minden látogatónak felejthetetlen élményben legyen része miközben a Balaton feletti panoráma és a történelem lenyűgöző keverékében élvezhetik a művészetek és a gasztronómia csúcsát.

**Kapcsolat:**
Szigliget Várudvar
Telefon: +36 XX XXX XXXX
E-mail: info@varudvar.hu
Web: [www.varudvar.hu](http://www.varudvar.hu/)

**Követés a közösségi médiában:**
Facebook: @SzigligetVarudvar
Instagram: @szigliget\_varudvar